33. schôdza NR SR - 1.deň - B. popoludní
Dátum: 2025-03-25
Poslanec: Stohlová, Tamara (PS)
Druh vystúpenia: Vystúpenie v rozprave

81. Ďakujem pekne za slovo, pán predsedajúci. Vážené kolegyne, kolegovia, tak tento bod zjavne nevzbudzuje nejakú veľkú, veľký záujem, ale ja si myslím, že by mal. Pozrime sa teda na kandidáta tejto koalície na post predsedu podľa mňa veľmi dôležitého výboru pre pôdohospodárstvo a životné prostredie. Myslím si, že aj v súvislosti s tou aktuálnou situáciou ohľadom slintačky, krívačky sa nemôžeme tváriť, že je to výbor, ktorý by nebol dôležitý, čo sa týka životného prostredia, to má priamy dopad na naše zdravie, na našu budúcnosť, čiže naozaj to nemožno brať na ľahkú váhu. Ja som mala pomerne dosť výrazné výčitky a kritiku smerom aj k predchádzajúcemu predsedovi pánovi Huliakovi, no a pán Ševčík, keď sa pozrieme na fakty, tak on sa tým témam životného prostredia a pôdohospodárstva ani len nevenoval. No, nevenoval sa im, nevidno to nikde v rámci jeho životopisu, nevidno to v rámci tých tém, ktorými by sa prezentoval, je to bývalý policajt, vojak a teraz má rovno predsedať parlamentnému výboru. To je jednoducho vysoká pozícia v rámci parlamentu a opäť, ja sa zopakujem, neberme to na ľahkú váhu. Kdesi som počula, teda kdesi, počula som to v jednej diskusii priamo od pána Huliaka, že on vraj bude tou zárukou, že pán Ševčík bude tento výbor vedieť riadiť, no ja hovorím, že pán Huliak sa má v prvom rade venovať rezortu športu a cestovného ruchu, ja si myslím, že ministerská pozícia, opäť neberme to na ľahkú váhu, je dostatočne dôležitá na to, aby hádam si zaslúžila celého človeka, takže táto, táto, toto zdôvodnenie jednoznačne neobstojí a aj keby sme ju nejakým spôsobom prijali, tak veď pokojne sa pozrime na víziu pána Huliaka pre naše životné prostredie: ťažiť, strieľať a variť guláše z chránených živočíchov, to je vízia pána Huliaka pre Slovensko a jeho životné prostredie a jeho prírodu. A ja sa priznám, že ma trošku aj prekvapuje, pán Malatinec, že vy nemáte problém predkladať nomináciu človeka, ktorý sa jednoducho tej téme nevenoval. Že to naozaj sa tu už ako ani nehráme, naozaj je to celé len pro forma? Kľudne sa pozrime, keď sa bavíme o tej kompetencii Národnej koalície, do ktorej však dnes už patríte aj vy, aj pán Huliak, aj pán Ševčík, tak kľudne si vezmime ten zákon, ktorý mal byť na programe tejto schôdze, ktorým ste navrhovali zvrátiť reformu národných parkov ešte v januári, predkladal ho teda ako hlavný predkladateľ ešte pán Huliak, ak teda on má byť tým garantom tej odbornosti a kompetencie. No a čo sa stalo? My sme vám to hovorili, my sme vám hovorili celý čas, ako aj mnohokrát predtým, že to je zákon, ktorý je v rozpore s plánom obnovy, že tým budete, že to povedie k tomu, že by sa mohli pozastaviť miliardy z plánu obnovy. No a nakoniec ste ho stiahli, čiže toľko asi ku kompetentnosti poslancov Národnej koalície v tejto téme alebo aj v iných. Ja som presvedčená, že nominácia pána Ševčíka, ktorého ja osobne nepoznám a nemám nejaký osobný problém, ale povedali sme si tie fakty, tej téme sa nevenoval, vidíme tú kompetentnosť, za mňa tá nominácia je opäť ďalším dôkazom, že tejto vládnej koalícii ide naozaj o tie fleky, o tie funkcie, urobia všetko pre to, aby si udržali v koalícii väčšinu, a čo tam po nejakých problémoch Slovenska s jeho životným prostredím alebo pôdohospodárstvom. A znova opakujem, aj dnes a v tieto dni vidíme, ako kritická téma pre Slovensko to je. No a ja som teda zvedavá, ako pán Ševčík bude riešiť, lebo to nie sú len tie populistické návrhy zákonov, ako sme videli tuto vo vašom podaní, ktorými ste chceli zvrátiť reformu národných parkov, ale to je proste, to sú zložité témy, ktoré vám neprinesú lacné politické body. Ja som zvedavá, ako budete riešiť tému ovzdušia, ako budete riešiť tému environmentálnych záťaží, pretože to všetko patrí do gescie tohto parlamentného výboru, o ktorom sa dnes hovoríme. Ovzdušie je ročne na Slovensku zodpovedné za tisícky predčasných úmrtí, toto nie je sranda. No, okrem tej odbornosti, sa priznám, že ma aj mrzí, že ani čo sa týka kultúry v rámci toho parlamentného výboru ja nemám veľmi, nemám nádej, že by sa tá kultúra išla pozdvihnúť, hoci ešte aj v tomto som asi naivná, že ja by som bola rada pozitívne prekvapená, ale teda pozrela som si komunikáciu pána Ševčíka a videla som, že na svojich sociálnych sieťach, ktoré k tomu ako zvádzajú, a potom tu vidíme také návrhy zákonov, ktoré sa potom sťahujú, pozrela som si sociálne siete pána Ševčíka a videla som, že aj on nadáva predstaviteľom európskych štátov do mentálnych úbožiakov. Tak čo to bude za kultúru na tom výbore na pôde parlamentu? Tiež som počula, ako váš pán predseda obhajoval, že to je v pohode, že však čo je tam, aká urážka, hej, tak to je úroveň Národnej koalície a jej predstaviteľov. Určite si pripomeňme aj to, že rovnako pán Ševčík šíri ruskú propagandu, navrhuje vystúpiť z Európskej únie a NATO. A, pán Malatinec, mám pre vás zlú správu, vy ste sa tešili, že ten pán Huliak, ako sa ide stať tým ministrom, tak že on sa polepšil a už komunikuje lepšie a už ako aj ten program, ako budete vy robiť, tak už to bude o inom. No ja som minulý týždeň, či kedy som to s ním bola v diskusii a on na to sa vyjadril, že je to hnusná, skorumpovaná organizácia. Pán Ševčík reflektuje jeho názory v tomto, tak ja sa obávam, že ste v menšine. No, za mňa toto všetko, čo sme si povedali, či sa týka to tých tém priamo súvisiacich alebo aj škodlivého šírenia dezinformácií, alebo, alebo aj celkovej tej úrovne politickej kultúry a vôbec slušnosti, ktorú môžme očakávať od pána Ševčíka, ja si myslím, že ho to skôr z predsedníckeho postu diskvalifikuje, ako kvalifikuje. A teda čudujem sa, že nemáte problém ho predkladať v čase, keď naozaj v tom pôdohospodárstve čelíme kríze. A znova zopakujem, životné prostredie priamo súvisí so zdravím aj s budúcnosťou nás a ďalších generácií. Ale tak asi, asi je to v konečnom dôsledku všetko jedno, veď bude funkcia, nie? Lebo, lebo nijako inak sa to nedá vysvetliť. Ja naozaj sa aj vám čudujem, pán Ševčík, že ste ochotný prijať tú zodpovednosť, lebo to je veľká zodpovednosť, a ísť do týchto tém. Ja hovorím, že to je, to je tak široké spektrum tém, ktoré zahŕňa ten parlamentný výbor, a vy tam idete bez problémov, len tak. No napriek tomu, ako som spomínala, my – ako vždy – budeme v rámci toho výboru fungovať a vystupovať konštruktívne aj slušne, vždy sme to aj robili. Dneska bol aj ten príklad, keby sa opozícia dnes ráno zdvihla, tak by ste neboli uznášaniaschopní, lebo teda koalícia si nevie zabezpečiť ani väčšinu a uznášaniaschopnosť na tých výboroch. My sme konštruktívni, chceme diskutovať a chceme sa slušne správať. A pán Ševčík bude mať už čoskoro príležitosť ukázať nám, že teda akú tú politickú kultúru a vo všeobecnosti ako si predstavuje on fungovanie toho výboru. Ja sa budem len tešiť, pokiaľ to bude posun od pána Huliaka, a teda hneď si to ukážeme či na mimoriadnych výboroch, vieme, že práve tento výbor pre pôdohospodárstvo a životné prostredie, ja si trúfam povedať, že bol, že je to ten v rámci parlamentu, ktorý fungoval úplne najhoršie zatiaľ, myslím si, že už sme dokopy zvolávali dvanásť mimoriadnych výborov, ktoré neboli otvorené, tak tam budete mať šancu ukázať, že či ste aspoň schopní čeliť tej diskusii, lebo ja si myslím, že my tu predsa stojíme, opoziční poslanci a poslankyne, s mandátom od voličov a tak hádam sa nebojíte diskusie. Tak ja budem veľmi rada, príjemne prekvapená, a opäť budem rovnako príjemne prekvapená, ak sa pohne aj tá úroveň diskusie, ak tam bude slušnejší jazyk ako v podaní pána Huliaka. No, tú šancu máte a budeme všetci veľmi čakať, že či sa niečo zmení, alebo či pôjdete v šľapajách Rudolfa Huliaka. Vďaka.